《陈复清挽诗捡讨原大之父》
明代·顾清

我闻清隐翁，遗世希由巢。君清复如翁，可望不可招。

市城无濡足，诗书有神交。妙迹想颜柳，高吟诵韦陶。

良材陨空谷，见谓神理遥。遗编付两郎，一一彩凤毛。

联飞入天门，光价动紫霄。褒章极华衮，后禄方滔滔。

巨镛靡连响，浅渚无惊涛。缅怀神仙驾，八表同游遨。

时还抚旧乡，含笑停云旓。惟有风木心，终天感飘摇。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。